《四月十一日游湖上作》
宋代·张嵲

余花送春暮，群绿迎夏初。
清晨出郡郭，溪山含雨濡。
宿霭昏近麓，初阳滟平湖。
空明映山树，澹淡浮青芜。
亭亭天际峰，微茫如有无。
纵櫂水波阔，叩舷幽意抒。
白鸟若娱人，尽日鸣菰蒲。
举酒一相嘱，岸巾清啸余。
佳游虽浩荡，离念终郁纡。
寄与北来客，赏心良自诬。

作者简介：张嵲（1096—1184），字巨山，襄阳（今湖北襄樊）人。徽宗宣和三年（1121）上舍中第，调唐州方城尉，改房州司法参军，辟利州路安抚司干办公事。